দিছপুৰৰ জি এন আৰ চি চিকিৎসালয়ৰ কেবিনত ভৰ্তি কৰোৱা দুৰ্ঘটনাত আহত যুৱতী এগৰাকীক যৌন নিৰ্য্যাতন চলোৱাৰ অভিযোগত চিকিৎসালয়খনৰ হেমেন ডেকা নামৰ কৰ্মচাৰী এগৰাকীক মঙলবাৰে জে'ললৈ প্ৰেৰণ কৰা হৈছে।
দিছপুৰ আৰক্ষীয়ে সোমবাৰে সন্ধিয়া গ্ৰেপ্তাৰ কৰা ২৫ বছৰীয়া ডেকাক কামৰূপ জিলা আৰু সত্ৰ ন্যায়াধীশৰ আদালতে মঙলবাৰে জে'ললৈ প্ৰেৰণ কৰিছে বুলি নৰ্থ ইষ্ট নাও-ক জনাইছে দিছপুৰ আৰক্ষী থানাৰ উপ পৰিদৰ্শক ভাগ্য ডেকাই।
কেবিনত অকলশৰে থকা অৱস্থাত ডেকাই যৌন নিৰ্য্যাতন চলোৱা বুলি যুৱতীগৰাকীয়ে অভিযোগ তোলাৰ পিছতে সোমবাৰে সন্ধিয়া যুৱতীগৰাকীৰ পৰিয়ালৰ লোকে দিছপুৰ থানাত এজাহাৰ দাখিল কৰিছিল।
'অভিযুক্ত ডেকাৰ বিৰুদ্ধে ভাৰতীয় দণ্ডবিধিৰ ৪৪৭, ৩৫৪ আৰু ৩৫৪চি ধাৰাৰ অধীনত এক গোচৰ (২৪০৯/ ১৮) ৰুজু কৰা হৈছে,' জনালে উপ পৰিদৰ্শক ভাগ্য ডেকাই।
যোৱা ৮ আগষ্টত বৰপেটাৰ পাঠশালাত সংঘটিত এক পথ দুৰ্ঘটনাত গুৰুতৰভাৱে আহত হোৱা যুৱতীগৰাকী উন্নত চিকিৎসাৰ বাবে জি এন আৰ চিত ভৰ্তি কৰা হৈছিল।
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
